ToekomsVenster: ’n Klop op die skouerhttp://s3-eu-west-1.amazonaws.com/rak2.spens.co.za/radio/2017/758.mp3 Foto: Juanita Badenhorst. Johannes 5:29 – “Dié wat goed gedoen het, sal opstaan en lewe, en dié wat verkeerd gedoen het, sal opstaan en veroordeel word.” Ons is dikwels baie krities teenoor onsself. Daar kan verskeie redes hiervoor wees. Sommiges het ŉ valse sin van nederigheid. Ek het so groot geword. Ek is altyd daarop gewys dat ’n mens nie moet “grootkop” kry nie. Die prestasies in my lewe is selde gevier. Die teregwysing en waarskuwing was onmiddellik daar. “Onthou, jy maak bitter min verskil in hierdie lewe. Bly nederig.” Uiteraard is nederigheid, beskeidenheid, ’n vrug van die inwonende Gees van die Here. Opgesmuktheid en aangeplaktheid is aaklig, en ’n mens sien dit ’n myl vêr. Realisme is egter iets anders. Van tyd tot tyd is dit gepas om aan jouself erkenning te gee en dit selfs te geniet. Het jy hard gewerk hierdie jaar? Gee jouself ’n klop op die skouer. Het jy goed presteer? Gee jouself ’n veertjie in die hoed. Was jy suksesvol? Bederf jouself met ’n lekker stuk wortelkoek. Koop vir jouself ’n mooi kledingstuk, hê jouself ’n slag lief, glimlag vir jouself. Jy is ’n wenner, en jy mag dit dankbaar vier sonder om aanmatigend en opruierig te wees en ander mense aanstoot te gee. Sonder om jou sukses te adverteer en ŉ klein buiginkie te maak wanneer mense jou salueer. Net doodgewone, beskeie erkenning van en teenoor jouself. Nie veertien dae se feesviering nie, maar ’n oomblik van terugsit en glimlag. Jy mag maar. Diep in jou hart weet jy immers – alles, alles is genade: Onverdiende guns alleen.